गद्दाफी का परिवार भागकर अल्जीरिया पहुंचा  
त्रिपोली में विद्रोहियों के दाखिल होने के बाद से कर्नल गद्दाफ़ी के ठिकाने का कोई अता−पता नहीं है लेकिन उनका परिवार अल्जीरिया चला गया है।
लीबिया की राजधानी त्रिपोली में विद्रोहियों के दाखिल होने के बाद से कर्नल गद्दाफ़ी के ठिकाने का कोई अता−पता नहीं है लेकिन उनका परिवार अल्जीरिया चला गया है। अल्जीरियाई सरकार के मुताबिक गद्दाफी की पत्नी उनकी बेटी और दो बेटे वहां पहुंचे हैं। अल्जीरिया के विदेश मंत्रालय के मुताबिक गद्दाफी के परिवार के वहां पहुंचने की जानकारी संयुक्त राष्ट्र और लीबिया के विद्रोही नेताओं को दे दी गई है। दूसरी ओर विद्रोही अब गद्दाफी के गृह नगर और उनका मजबूत गढ़ माने जाने वाले सिरते की ओर बढ़ रहे हैं। रास्ते में उन्होंने नोफिलिया शहर पर भी कब्ज़ा कर लिया है।  लीबिया के तानाशाह गद्दाफी और उसके परिवार के ऐशो आराम की जिंदगी जीने की कई और निशानियां मिल रही हैं। त्रिपोली में समुद्र तट पर बनी एक शानदार हवेली जिसमें एक बड़ा-सा किचन और शानदार छत है इसका इस्तेमाल विद्रोही अपने बैकर की तरह कर रहे हैं। विद्रोही कर्नल गद्दाफी के प्राइवेट जेट को भी अपने कब्ज़े में लिए हुए हैं। इसमें बैठने की शानदार व्यवस्था और काफी महंगे टीवी सेट और स्टीरियो सिस्टम लगा हुआ है।